NORAKSTS

|  |  |
| --- | --- |
| 22.12.2022. | Nr.18/4 |

###### PAŠVALDĪBAS LĪDZDALĪBAS IZVĒRTĒJUMS

###### SIA “MEDICĪNAS SABIEDRĪBA “OPTIMA 1””

(ziņo: S.Barone-Upeniece)

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldība ir SIA “Medicīnas sabiedrība “OPTIMA 1”” 100% kapitāla daļu turētāja. SIA “Medicīnas sabiedrība “OPTIMA 1””pamatdarbība ir veselības aprūpes pakalpojumu sniegšana.

Publiskas personas kapitāla daļu un kapitālsabiedrību pārvaldības likuma 4.panta pirmā daļa noteic, ka publiska persona drīkst iegūt un saglabāt līdzdalību kapitālsabiedrībā atbilstoši Valsts pārvaldes iekārtas likuma (turpmāk – VPIL) 88.pantam. Saskaņā ar Publiskas personas kapitāla daļu un kapitālsabiedrību pārvaldības likuma 7.panta pirmo daļu publiskai personai, tai skaitā pašvaldībai, ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Valsts pārvaldes iekārtas likuma 88.panta pirmajā daļā minētajiem gadījumiem.

Personu apvienība “Civitta” (turpmāk – Civitta), pamatojoties uz 2022. gada 10. maijā noslēgto līgumu, veikusi Jelgavas valstspilsētas pašvaldības līdzdalības izvērtējumu
SIA “Medicīnas sabiedrība “OPTIMA 1””, ietverot ekonomisko, juridisko un ietekmes uz konkurenci izvērtējumu un veikusi konsultācijas ar biedrību “Latvijas tirdzniecības un rūpniecības kamera” (turpmāk – LTRK) un Konkurences padomi (turpmāk – KP).

LTRK 11.08.2022. vēstulē Nr.2022/652 pēc būtības neiebilst pašvaldības līdzdalības saglabāšanai, taču LTRK aicina pārskatīt pakalpojumu cenas atbilstoši pašizmaksai un plānotai peļņai. Vēstulē papildus norādīts, ka SIA “Medicīnas sabiedrība “OPTIMA 1”” darbības nodrošināšanā, papildus saimnieciskā darbībā gūtajiem ienākumiem, tiek ieguldīti arī pašvaldības līdzekļi, kā rezultātā veidojas negodīga konkurence starp pakalpojumu sniedzējiem. LTRK atzīmē, ka svarīgi, lai kapitālsabiedrība kā iznomātājs, nosakot nomas maksu, būtu iekļāvis visas ar iznomājamā objekta pārvaldīšanu saistītās izmaksas, t.sk objekta nolietojumu. LTRK aicina nekavējoties lemt par SIA “Medicīnas sabiedrība “OPTIMA 1”” un SIA “JELGAVAS POLIKLĪNIKA” apvienošanu.

KP 21.11.2022. vēstulē Nr. 1.7-2/1121 atzinusi, ka SIA “Medicīnas sabiedrība
“OPTIMA 1”” darbības rezultātā tiek sniegti pakalpojumi, kas ir atzīstami par stratēģiski svarīgiem, vienlaikus norādot, ka stratēģiski svarīgus pakalpojumus noteiktos gadījumos ir iespējams sniegt arī privātajiem tirgus dalībniekiem, līdz ar to publiskajām personām ir nepieciešams ne tikai atzīt konkrētu pakalpojumu par stratēģiski svarīgu, bet arī ir nepieciešams veikt tirgus izpēti, tādējādi pamatojot iespējamas tirgus nepilnības pastāvēšanu konkrētajā pakalpojumu tirgū, proti, situāciju, kad pieprasījums pēc noteikta pakalpojuma ir lielāks nekā esošais piedāvājums.

Tāpat KP uzsver uz nepieciešamību, turpinot sniegt maksas pakalpojumus, ko nodrošina arī privātie tirgus dalībnieki, regulāri izvērtēt, vai pakalpojuma nodrošināšana pašiem ir efektīvākais risinājums un veikt konkurences neitralitātes risku novērtējumu.

KP piekrīt LTRK norādītajam, ka būtu nepieciešams vērtēt jau šobrīd SIA “JELGAVAS POLIKLĪNIKA” un SIA “Medicīnas sabiedrība “OPTIMA 1”” iespējamo reorganizāciju, tās apvienojot.

Saskaņā ar Publiskas personas kapitāla daļu un kapitālsabiedrību pārvaldības likuma 4.panta pirmo daļu, 7.pantu un Valsts pārvaldes iekārtas likuma 88.panta septīto daļu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Atzīt, ka SIA “Medicīnas sabiedrība “OPTIMA 1”” darbība atbilst Publiskas personas kapitāla daļu un kapitālsabiedrību pārvaldības likuma 4.pantā un Valsts pārvaldes iekārtas likuma 88.panta pirmās daļas 1. un 2.punktā noteiktajiem nosacījumiem, kad publiska persona savu funkciju efektīvai izpildei var saglabāt līdzdalību esošā kapitālsabiedrībā, ja tiek novērsta tirgus nepilnība un kapitālsabiedrības darbības rezultātā tiek radīti tādi pakalpojumi, kas ir stratēģiski svarīgi pašvaldības administratīvās teritorijas attīstībai;
2. Saglabāt Jelgavas valstspilsētas pašvaldības tiešo līdzdalību SIA “Medicīnas sabiedrība “OPTIMA 1”” un turpināt kapitālsabiedrības darbību esošajā statusā.
3. Noteikt, ka SIA “Medicīnas sabiedrība “OPTIMA 1”” vispārējais stratēģiskais mērķis 2023.-2027.gadam ir nodrošināt veselības aprūpes pakalpojumu pieejamību Jelgavas valstspilsētas iedzīvotājiem.
4. Uzdot kapitāla daļu turētāja pārstāvim organizēt SIA “Medicīnas sabiedrība “OPTIMA 1”” un SIA ”JELGAVAS POLIKLĪNIKA” iespējamās reorganizācijas (apvienošanas) izvērtēšanu.
5. Uzdot kapitāla daļu turētāja pārstāvim kontrolēt SIA “Medicīnas sabiedrība “OPTIMA 1”” līdzdalības izvērtējumā iekļauto secinājumu un ieteikumu izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Administratīvās pārvaldes

Kancelejas vadītāja  B.Jēkabsone

2022. gada 22. decembrī